## Sanitat renova 642 terminals de ràdio de les ambulàncies i d’altres unitats del Servici d’Emergències Sanitàries de la Comunitat Valenciana

*** Són equips d’última generació que garantixen la comunicació en zones amb menys cobertura, en incorporar més potència de transmissió
* Sanitat invertix 1,1 milions d’euros en l’adquisició dels terminals i en els servicis de programació i manteniment d’estos
* Incorporen un ‘botó del pànic’ que permet fer una telefonada d’emergència  encara que el terminal estiga apagat**

La Conselleria de Sanitat ha adquirit 642 terminals de ràdio per a renovar els equips actuals de les ambulàncies i d’altres vehicles del Servici d’Emergències Sanitàries de la Comunitat Valenciana (SESCV). Es tracta de 506 emissores portàtils i 136 emissores mòbils d’última generació.

Per a dur-ho a terme, la Conselleria de Sanitat ha invertit 1,1 milions d’euros en l’adquisició de les noves emissores de ràdio i en la contractació dels servicis associats a la programació, la instal·lació i el manteniment d’estes.

D’esta manera, l’objectiu és millorar les comunicacions que fa el personal dels servicis d’emergències extrahospitalàries, gràcies a equips més moderns, els quals disposen d’un millor abast en possibles zones de baixa cobertura de xarxa, en incorporar més potència de transmissió.

Estes emissores s’utilitzen perquè es comuniquen els professionals de les ambulàncies i el CICU (Centre d’Informació i Coordinació d’Urgències). Com que es tracta d’una xarxa de la Generalitat, esta està preparada perquè tots els grups de resposta a les emergències (bombers, protecció civil, sanitat) puguen comunicar-se també entre si en el lloc de l’emergència.

**Noves funcionalitats**

Els nous terminals incorporen un ‘botó del pànic’, el qual permet als professionals posar-se en contacte, fins i tot si l’emissora està apagada, amb els professionals del CICU o amb els equips del centre sanitari. Tot això oferix més seguretat a l’usuari, ja que permet fer telefonades d’emergència.

Les noves emissores de ràdio compten, a més, amb l’avantatge d’una autonomia més duradora respecte de les anteriors. De fet, les bateries de què disposen són de llarga duració i es poden usar durant diverses jornades de treball. De la mateixa manera, estes emissores estan dotades de pantalles grans, la qual cosa facilita la visualització de les telefonades en curs, així com la cobertura disponible i l’estat en el qual es troba la bateria.

D’altra banda, incorporen una nova funcionalitat de reprogramació a remot. Gràcies a això, les actualitzacions dels terminals es pot dur a terme a  distància, i s’evita que el personal tècnic haja de desplaçar-se *in situ* a les bases logístiques on es troben els vehicles.

Finalment, cal esmentar que es tracta d’emissores que disposen de tecnologia *bluetooth* perquè puguen connectar-se sense fil amb altres dispositius, com ara amb el sistema de mans lliures dels vehicles, a més del sistema GPS.

Fecha: 31/08/2024